Informácia  o priebehu a výsledkoch oficiálnej návštevy delegácie Českej republiky vedenej predsedom vlády Českej republiky Mirkom Topolánkom v Slovenskej republike dňa 14. septembra 2006

Na pozvanie predsedu vlády SR Roberta Fica  sa dňa 14.9.2006 uskutočnila oficiálna návšteva predsedu vlády ČR Mirka Topolánka na Slovensku. Oficiálna návšteva M. Topolánka v SR sa konala na základe prejaveného záujmu predsedu českej vlády po nástupe do funkcie navštíviť Slovensko a zapadá do dohody premiérov pravidelne sa stretávať a upevňovať nadštandardné vzťahy medzi SR a ČR. Okrem rokovania predsedov vlád bol český premiér prijatý predsedom NR SR Pavlom Paškom. 

Predseda vlády SR R. Fico privítal  českého hosťa na pôde ÚV a zablahoželal M. Topolánkovi  k vymenovaniu do funkcie predsedu vlády ČR. Zároveň vyjadril presvedčenie, že v budúcnosti bude dostatok priestoru na ďalší spoločný dialóg. Český predseda vlády vyjadril potešenie, že jeho prvá návšteva viedla práve na Slovensko. Obe strany zhodne konštatovali nadštandardnosť vzťahov, bez otvorených otázok a problémov.
Na úvod R. Fico navrhol českej strane hlavné okruhy tém, ktoré by mohli spoločne prerokovať. Partneri sa zhodli na prediskutovaní hospodárskej témy, problematiky zavedenia EURO a vstupu do Schengenského priestoru. 
V hospodárskej oblasti dominovala problematika uskladnenia ropy a spolupráce v oblasti automobilového priemyslu na severe Slovenska a Moravy. R. Fico apeloval na českého partnera urýchliť uzavretie dohody o uskladnení ropy a ropných výrobkov na území ČR. Cieľom dohody je vytvoriť skladovacie potreby SR (ropa a ropné výrobky) pri nedostatku skladovacích kapacít na území SR.  V súlade s navrhovanou dohodou bude možné núdzové zásoby SR kedykoľvek presunúť na územie SR. Český premiér ubezpečil R. Fica, že majú eminentný záujem na doriešení problému a podpísaní dohody. Dohoda, ako povedal, je pripravená a doriešujú sa detaily. V rámci spolupráce automobilového priemyslu, (automobilka KIA Žilina a odsúhlasený HYUNDAI Nošovice) je potrebný koordinovaný postup voči kórejskému investorovi pri presadzovaní subdodávateľov zo SR a ČR. Snahou uvedených automobiliek je zabezpečovať subdodávky z materskej krajiny. Preto je potrebné, podľa oboch strán, prinútiť zahraničných investorov využívať aj domáce zdroje a nie len lacnú pracovnú silu. Záujmom oboch strán je doriešenie cestnej komunikácie medzi Žilinou (SR) a Nošovicami (ČR), práve z dôvodu zabezpečenia vzájomných dodávok produktov medzi KIA Žilina a HYUNDAI Nošovice. 
V súvislosti so začlenením SR do Schengenu, R. Fico informoval o pripravenosti SR vstúpiť do Schengenského priestoru na jeseň r. 2007 a nakoľko skutočne nie je dôvod na oddialenie, zároveň potvrdil snahu dodržať uvedený termín. Podľa M. Topolánka ľudia majú právo na bezpečný priestor zabezpečený Schengenom, ako aj voľne cestovať.  Je snahou oboch vlád zabezpečiť, aby obyvatelia SR aj ČR mohli čím skôr využívať výhody EÚ. Predseda vlády ČR tlmočil, že vstup do Schengenu je ich prioritou a nebudú súhlasiť s presunom termínu. 
R. Fico informoval partnera o zámere vlády vstúpiť do eurozóny a nahradiť slovenskú korunu EURO-m 1.1.2009. Podľa predsedu vlády SR sú mastrichtské kritériá nespravodlivé, nakoľko nie sú nastavené na ekonomiky nových členských štátov. Rýchly ekonomický rast vyvoláva infláciu a nie je možné mať pod kontrolou infláciu a zároveň udržať výmenný kurz ±15%. V tejto súvislosti, informoval R. Fico, vláda SR tlačí na monopoly nezvyšovať ceny energií a tak zabrániť nárastu inflácie. Nakoľko SR predbehne ČR vo vstupe do eurozóny (ČR nemá termín prijatia EURO), M. Topolánek ponúkol výmenu skúseností svojej krajiny počas predsedníctva v EÚ v r. 2009 za skúsenosti SR so zavedením spoločnej európskej meny. 
M. Topolánek informoval o zámere vlády ČR uchádzať sa o umiestnenie centra GALILEO v Prahe a doporučil vzájomnú podporu, výmenou za podporu SR v kandidatúre na umiestnenie sídla Európskeho inštitútu pre rodovú rovnosť v Bratislave.
Obaja partneri vyjadrili podporu rozširovania EÚ o Rumunsko, Bulharsko a Chorvátsko.    
Český predseda vlády navrhol vytvorenie komunikačného nástroja na politickej úrovni počas predsedníctva ČR v EÚ v r. 2009, s cieľom zintenzívniť komunikáciu v rámci spoločnej agendy. Koordinovaným postupom je podľa M. Topolánka väčšia „šanca na posun“. Vyslovil želanie, aby vzájomná spolupráca vo formáte V4 pokračovala hlavne pri presadzovaní spoločných záujmov v rámci EÚ,
Na pôde NR SR partneri prediskutovali blízkosť jazykov. M. Topolánek vyjadril poľutovanie nad skutočnosťou, že mladá česká generácia má problémy s porozumením slovenčiny. Slovenská generácia prichádza bežne do styku s českým jazykom prostredníctvom televízie alebo tlače, a preto tento problém u mladých Slovákov nie je tak evidentný. V tejto súvislosti M. Topolánek spomenul počet slovenských študentov v ČR (cca 12000) a slovenských študujúcich v SR (450) a zároveň vyjadril presvedčenie, že rozdielne počty určite nesúvisia s úrovňou kvality výuky.
Predseda NR SR P. Paška informoval partnera o slovenskom predsedníctve Konferencii predsedov parlamentov krajín EÚ od 1. júla 2006, kde bude mať SR možnosť ukázať svoju organizovanosť. 

Záver

Oficiálna návšteva predsedu vlády ČR M. Topolánka na Slovensku preukázala nadštandardnosť, korektnosť a otvorenosť vzájomných vzťahov. Potvrdila blízkosť názorov oboch strán na aktuálne politické dianie vo svete, čo vytvára základný predpoklad pre ďalšie úspešné prehlbovanie vzájomne výhodnej spolupráce.
Česká strana sa ústretovo postavila k urýchlenému podpisu dohody o skladovaní núdzových zásob ropy a ropných výrobkov SR na území ČR. 
Obe strany zhodne konštatovali nutnosť spoločného postupu v oblasti subdodávok do automobilového priemyslu voči kórejskému investorovi.
Partneri kladú dôraz na vybudovanie cestnej komunikácie v európskom koridore č. VI Žilina – Čadca – Nošovice.
Obe strany budú presadzovať vstup do Schengenského priestoru v pôvodnom termíne.
Partneri dohodli vzájomnú výmenu skúseností zo zavedenia EURO (SR) a predsedníctva v EÚ (ČR). 
Partneri sa dohodli na vzájomne recipročnej podpore pri umiestňovaní európskych agentúr (SR sa uchádza o centrum Európskeho inštitútu pre rodovú rovnosť v Bratislave, ČR má zámer kandidovať na umiestnenie budúceho Európskeho úradu, ktorý bude riadiť projekt GALILEO). Predseda vlády ČR navrhol úzku spoluprácu a koordinovaný postup V4 počas českého predsedníctva EÚ v r. 2009 v rámci  agendy EÚ.